สสส. สานพลังภาคีเครือข่าย เปิดตัวแพลตฟอร์ม ปิดเทอมสร้างสรรค์.com แหล่งเรียนรู้มากกว่า 5,000 กิจกรรม
นายสุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.) กล่าวภายหลังเปิดตัวกิจกรรม “ปิดเทอมสร้างสรรค์ อัศจรรย์วันว่าง” ประจำปี 2566 ว่า เด็กและเยาวชนไทย มีวันว่างช่วงปิดเทอมปีละ 150 วัน เด็กและเยาวชนไทยต้องเผชิญภาวะเสี่ยงต่างๆ มากมาย อาทิ การจมน้ำ บาดเจ็บจากสนามเด็กเล่นที่ไม่ได้มาตรฐาน และสถานการณ์โควิด-19 ผลักเด็กและเยาวชนเข้าสู่โลกออนไลน์เร็วขึ้น และใช้โลกออนไลน์นานถึง 12 ชั่วโมงต่อวัน และเด็กร้อยละ 44.36 ถูกกลั่นแกล้งรังแกในโลกออนไลน์ ซึ่งสิ่งที่น่าเป็นห่วงคือ เด็กไทยจำนวนมากไม่เคยไปแหล่งเรียนรู้หลายประเภท ทั้งศูนย์ฝึกอาชีพ ห้องสมุด สนามกีฬา เหตุผลหลักคือ ไกลบ้าน สสส. จึงสานพลังภาคีทั้งภาครัฐ รัฐวิสาหกิจ องค์การมหาชน ท้องถิ่น และชุมชน ร่วมกันริเริ่มโครงการปิดเทอมสร้างสรรค์ ตั้งแต่ปี 2561 และดำเนินการอย่างต่อเนื่อง โดยเปิดแพลตฟอร์มปิดเทอมสร้างสรรค์.com (happyschoolbreak.com) เพื่อเป็นแหล่งข้อมูลให้เด็กและเยาวชนเข้าถึงกิจกรรมสร้างสรรค์และมีประโยชน์ได้ง่ายขึ้น นอกจากช่องทางออนไลน์แล้ว ปีนี้ (2566) สสส. สานพลังภาคีขับเคลื่อนกิจกรรมในพื้นที่ นำร่อง 4 จังหวัดคือ อุตรดิตถ์ กรุงเทพฯ นครราชสีมา และยะลา ครอบคลุมภาคีเครือข่ายอีก 25 จังหวัด ตั้งเป้าหมายเปิดพื้นที่สร้างกิจกรรมปิดเทอมสร้างสรรค์ ไม่น้อยกว่า 500 องค์กร รวม 5,000 กิจกรรมที่จะเข้าถึงเด็กและเยาวชนโดยตรงไม่น้อยกว่า 200,000 คนทั่วประเทศ ด้านนายสมหวัง พ่วงบางโพ ผู้ว่าราชการจังหวัดอุตรดิตถ์ กล่าวว่า จังหวัดอุตรดิตถ์ ให้ความสำคัญกับการสร้างพื้นที่สร้างสรรค์อย่างเป็นรูปธรรม สานพลังกับมหาวิทยาลัยราชภัฏอุตรดิตถ์ (มรภ.อต.) และเครือข่ายภาคประชาสังคม ภาครัฐ และภาคเอกชน ขับเคลื่อนเทศกาลอุตรดิตถ์ติดยิ้มมาอย่างต่อเนื่องเป็น 10 ปี เกิดพื้นที่เรียนรู้ 105 พื้นที่ รวม 180 กิจกรรมที่หลากหลาย โดยเฉพาะช่วงปิดเทอมเดือน มี.ค.-พ.ค. ของทุกปี ขณะที่ นายศานนท์ หวังสร้างบุญ รองผู้ว่าราชการกรุงเทพมหานคร กล่าวว่า กทม.ให้ความสำคัญกับพื้นที่เรียนรู้ตลอดชีวิตของคนทุกเพศ ทุกวัย ซึ่งหัวใจสำคัญเชื่อว่าการกระตุ้นทั้งเมืองให้เกิดกิจกรรมเรียนรู้สำหรับเด็ก ทั้งออนไลน์และออฟไลน์ไปพร้อมกัน จะทำให้เกิดการเปลี่ยนแปลงที่ชัดเจน ซึ่งทาง กทม.มีหน้าที่รวบรวมภาคีเครือข่ายและกระตุ้นให้ประชาชนร่วมกัน โดยเฉพาะผู้ปกครอง เด็ก และเยาวชน ให้รับรู้และเข้าถึงกิจกรรมในวงกว้างด้านนายพงษ์ศักดิ์ ยิ่งชนม์เจริญ นายกเทศมนตรีนครยะลา กล่าวว่า เชื่อมั่นว่าเด็กและเยาวชนเป็นส่วนสำคัญที่จะทำให้บ้านเมืองกลับสู่ความสงบได้ในอนาคต เทศบาลนครยะลา ได้เปิดพื้นที่เรียนรู้หลายแห่ง หลายรูปแบบ รองรับเด็กและเยาวชนทั้งในเทศบาลและพื้นที่ใกล้เคียง โดยสร้างอุทยานการเรียนรู้ (TK PARK) แล้ว 2 แห่ง ปัจจุบันกำลังสนับสนุนให้มีอีก 4 มุมเมืองในเทศบาลยะลา พร้อมเริ่มทำกิจกรรมส่งเสริมซอดแทรกทักษะและค่านิยมที่ดีเพื่อตอบโจทย์ปัญหาในเชิงพื้นที่อย่างยั่งยืน